Din il-ġimgħa l-pajjiżi membri tal-Unjoni Ewropea (UE) m'appoġġjawx proposta biex ikun hemm permess biex l-użu tal-bexx, magħruf bħala l-glifosat (glyphosate), ikun estiż fl-Unjoni Ewropea. Dan minħabba numru ta' astensjonijiet, bl-uniku pajjiż li vvota kontra kien proprju pajjiżna. Fil-fatt, dawn l-astensjonijiet fissru li ma nkisbitx il-maġġoranza meħtieġa biex tgħaddi l-proposta tal-Kummissjoni Ewropea (KE). Fid-dawl ta' dawn l-iżviluppi, il-gazzetta KullĦadd tkellmet mad-Direttur tar-Riċerka tal-Fondazzjoni Ġenista Mark Causon fejn sostna li "il-Gvern Malti bil-vot tiegħu wera li s-saħħa tal-bniedem tiġi l-ewwel u qabel kollox, u għalhekk il-pajjiż qed juri biċ-ċar li l-prevenzjoni hija aħjar mill-kura li tiġi wara, għax minn studji li saru mill-International Agency for Research on Cancer (IARC) jidher ċar li l-glifosat huwa kimika li toħloq tossiċi fil-ġenetika u b'hekk jista' joħloq kanċer fil-bniedem." Meħtieġa aktar studji Causon żied jgħid li, fl-opinjoni tiegħu, jagħmel aktar sens li wieħed jistudja kemm il-glifosat waħdu, kif ukoll meta jkun imħallat ma' kimiki oħrajn għax meta wieħed jagħmel dawn l-istudji jkunu qed isiru f'ambitu aktar realistiku. "Bħal, pereżempju: x'jiġri meta l-glifosat ikollu kuntatt mal-arja? Normalment meta wieħed jixtri dawn il-kimiki, rari wieħed jixtri l-kimika pura, għalhekk jissaħħaħ l-argument tax-xjentisti li wieħed irid jeżamina t-taħlita u mhux biss kimika waħidha." Bħala eżempju konkret, Causon semma kif ħafna nies jużaw il-hydrogen peroxide u l-ħall biex inaddfu l-frott jew xi bank tal-kċina. "Dan huwa użu mingħajr problemi, imma jekk wieħed iħallat dawn it-tnejn flimkien ġo flixkun, ikun qed joħloq kimika oħra (peracetic acid) li hija tossika u toħloq problemi fuq il-ġilda, fl-għajnejn u fin-nifs. Mitub jikummenta dwar x'inhi t-triq 'il quddiem, Causon qal li l-Gvern Malti għandu d-dmir li ma jħallix il-glifosat jew id-derivattivi tiegħu jintużaw f'Malta, kif ukoll għandu jkompli jaħdem biex dan il-prodott jitneħħa mis-suq internazzjonali għax "dak li mhux tajjeb għalina, mhux tajjeb lanqas għal ħaddieħor." Konsistenza ambjentali Intant, din id-deċiżjoni kienet riflessa wkoll ftit taż-żmien ilu mill-Ministru għall-Iżvilupp Sostenibbli, l-Ambjent u t-Tibdil fil-Klima José Herrera fejn kien ingħad li Malta se tkun qed tivvota kontra, liema azzjoni kkonfermat li l-Gvern Malti jagħti prijorità lill-ambjent. Fuq skala Ewropea, il-Membru Parlamentari Ewropew Laburista Miriam Dalli wkoll kienet fuq quddiem nett biex issemma' leħinha fuq din il-kwistjoni, tant li riċentament appellat lill-KE biex tħares l-obbligi legali tagħha u tidentifika kif ukoll tneħħi mis-suq kimiki li jagħmlu ħsara lill-bniedem. Minkejja dan il-vot qawwi, il-kwistjoni tal-glifosat għadha qiegħda f'nofs kontroversja bejn politiċi mill-Unjoni Ewropea u l-Istati Uniti, kif ukoll regolaturi u riċerkaturi. Dan għax hemm riżultati ta' riċerka differenti dwar jekk dan il-prodott jikkawżax il-kanċer jew le. Il-Kummissjoni Ewropea ppruvat iġġib appoġġ biex iġedded il-liċenzja għal 15-il sena iżda, wara li ma rnexxilhiex, ippruvat tagħti spazju ta' 18-il xahar ieħor għal aktar riċerka; dan bit-tama li studju li għaddej mill-Aġenzija Ewropea tal-Prodotti Kimiċi jneħħi t-tħassib dwar l-impatt fuq is-saħħa. "Malta għandha tagħti l-eżempju lill-pajjiżi l-oħrajn" – Martin Galea De Giovanni, Friends of the Earth Min-naħa tiegħu, id-Direttur Eżekuttiv tal-għaqda ambjentali Friends of the Earth (FoE) Martin Galea de Giovanni sostna li dan il-vot huwa "indikazzjoni li l-Gvern Malti qed jagħti aktar importanza lis-saħħa taċ-ċittadin milli dawk il-kumpaniji barranin li qed jagħmlu profitti kbar għad-dannu ta' saħħitna u l-ambjent ta' madwarna". Martin Galea de Giovanni żied jgħid li l-UE għad fadlilha sal-aħħar ta' dan ix-xahar biex tiddeċiedi jekk terġax iġġedded il-permess tal-użu tal-glifosat. "Aħna nemmnu li Malta għandha tagħti l-eżempju lill-pajjiżi l-oħrajn u twaqqaf l-importazzjoni u l-użu tal-glifosat f'pajjiżna." Żvela wkoll li madwar 25 kunsill lokali f'Malta diġà ħadu pożizzjoni li ma jużawx il-glifost u għalhekk l-FoE taħseb li l-pass li jmiss għandu jkun fuq skala nazzjonali. "Dan għandna narawh bħala potenzjalment żvilupp pożittiv għall-agrikultura lokali li għandha tevolvi fuq prinċipji ambjentali li, fl-aħħar mill-aħħar jipproteġu lil saħħitna, minn kimiki bħall-glifosat u numru ta' kimiki oħrajn, li ftit li xejn saru studji fuq l-effett tagħhom fuq saħħitna, speċjalment meta jkunu mħalltin flimkien. Id-Direttur Eżekuttiv irrefera wkoll għal testijiet li kienu għamlu huma bħala għaqda ambjentali lura fl-2013, fejn kien instab li 90% tal-kampjuni tal-awrina li ttieħdu f'Malta kien fihom traċċi tal-glifosat, li hu kkunsidrat bħala kimika li potenzjalment tista' tikkawża l-kanċer. "Tajjeb li l-Gvern qed japplika l-prinċipju ta' prekawzjoni" – Vince Attard, Nature Trust Malta Intant, din il-gazzetta tkellmet ukoll mal-President Eżekuttiv tan-Nature Trust Malta (NTM) Vince Attard li wkoll kellu kummenti pożittivi fuq l-għażla li għamel il-Gvern. "Huwa tajjeb li l-Gvern qed japplika l-precautionary principle u għalhekk meta kkonfrontat bil-possibbiltà li l-glifosat jista' jikkawża l-kanċer, għażel li jivvota b'dan il-mod. Dan fid-dawl tal-fatt li ghad m'hemmx biżżejjed studji biex jista' jigi eskluż b'mod konklużiv li l-glifosat huwa kanċeroġeniku." Attard qal ukoll li "Malta pajjiż żgħir u allura t-traċċi ta' dan jistgħu jispiċċaw fil-ħażna tal-ilma tagħna, u hekk veru jista' jkun ta' periklu għalina bħala saħħa".